Qrimning jangovar delfinlari Rossiya Harbiy dengiz flotiga jalb etiladi

Qrimdagi jangovar delfinlar endi Rossiya Harbiy dengiz floti uchun xizmat qiladi. Sevastopol davlat okeanariumi mazkur jonivorlarni Rossiya floti manfaatlariga yo‘naltirilgan yangi dastur bo‘yicha mashq qildirishni boshlaydi. Bu haqda okeanarium xodimi o‘z shaxsini oshkor etmagan holda “RIA Novosti”ga ma’lumot bergan.

Ilgari jangovar delfin – afalinalar hamda dengiz mushuklari Ukraina manfaatlari doirasida eski dastur bo‘yicha mashqlar o‘tab kelgan. Sobiq Ittifoq tarqalganidan keyin, Ukraina harbiylari ularning xizmatidan foydalanishni 2012-yilga kelibgina qayta yo‘lga qo‘yishgan. Qrim yarimoroli Rossiya Federatsiyasi tarkibiga qo‘shilgach, o‘z-o‘zidan, okeanarium va undagi delfinlar ham Rossiyaniki bo‘ldi.
Okeanarium xodimining so‘zlariga ko‘ra, delfinlar va dengiz mushuklaridan suvga cho‘kib ketgan narsalar va harbiy texnika anjomlarini, shuningdek, jangari g‘avvoslarni topish uchun foydalaniladi.
“Okeanariumdagi bu jonivorlarga moslangan jangovar anjomlar ham ancha eskirgan. Mutaxassislarimiz yangi moslamalarni yaratish ustida ishlar olib borishgan, ammo Ukraina Harbiy dengiz kuchlarining bu kabi anjomlarga mablag‘i yetmaganligi bois ayrim loyihalarni yopishga to‘g‘ri kelgan edi”, – deydi u. Okeanarium xodimi jangovar delfinlar va dengiz mushuklarini maxsus tayyorlash ishlarini davom ettirish uchun Rossiya Harbiy dengiz flotida yetarlicha mablag‘ topilishiga umid bildirgan.
Hozirgi kunda butun dunyoda ikkitagina jangovar delfinlarni tayyorlovchi markaz mavjud bo‘lib, ulardan biri AQShdagi San-Diyego bazasidir.